

**Позив медијима**

**Поштовани/а,**

Задовољство нам је да вас позовемо на стручну конференцију на којој ће бити представљени резултати стандардизације Упитника *Узрасти и развој детета*, инструмента за процену развоја и откривање потенцијалних кашњења у развоју деце у Србију у узрасту од првог до 66. месеца живота.

У заглављу овог позива наведени су организатори односно учесници конференције.

Уз овај позив, за који се надамо да ће бити прихваћен, достављамо вам и шире информације о програмима и пројектима о подршци развоју деце у раном детињству, ради бољег разумевања значаја Упитника у овом контексту.

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

Развој детета је његово основно право, гарантовано Конвенцијом о правима детета УН, а здравствени систем је први и кључни систем, који својим делатностима прати и процењује развој деце.

Прве године живота имају изузетан значај за целокупни физички, психомоторички, психосоцијални, као и развој детета у сензорној и говорној области, са битним утицајем на каснија постигнућа у одраслом добу. Овај критичан период пружа велике могућности за развој сваког детета, али је то, такође, период када оне могу бити пропуштене и не могу се касније надокнадити. Зато је улагање у развој у раном детињству најисплативија инвестиција за будућност, а добит од улагања је у опсегу 2 до 17 пута, како су и економске анализе показале.

Подршка развоју деце у раном детињству, као део шире друштвене бриге о деци, дефинисана је у више националних докумената односно програма, укључујући и *Национални програм за унапређење развоја у раном детињству* (Влада Републике Србије, март 2016.). У поглављу 6. овог Програма предвиђно је „увођење инструмената за процену и праћење развоја детета у свакодневну праксу педијатара и патронажних сестара у примарној здравственој заштити (доступни специфични водичи,…..упитник „Узрасти и стадијуми развоја детета”….).

*У* *заједничкој поруци министара Владе* *о подршци развоју деце у раном детињству* (2018.) посебно се истиче да „треба подржати развој система за праћење и подршку развоју детета и пружање раних интервенција за децу којима су оне неопходне још на нивоу примарне здравствене заштите....како би се сметње и тешкоће у развоју што пре уочиле и ублажиле, неопходно је рано идентификовање деце којој је подршка потребна.“

До треће године живота дете и његова породица се због превентивних или куративних потреба сусрећу са педијатром, педијатријском и патронажном сестром, најмање 10 пута. Праћење развоја деце током превентивних прегледа садржи већи број процена развоја у одређеним узрастима. Међутим, развијеност у релевантним развојним областима није понекад довољно обухватно/прецизно испитана или процењена.

**Стандардни клинички преглед је у овом погледу ограниченог домета, па здравствени радници откривају само 30% развојних тешкоћа и одступања од типичног развоја.**

Примена стандардизованих инструмената процене и праћења, као и унапређење вештина укључивања родитеља у праћење и подстицање развоја детета од пресудног је значаја у раном откривању кашњења, одступања и сметњи у развоју.

**Коришћењем валидних и поузданих инструмената развојног скрининга, како се у литератури наводи, здравствени радници успевају да на време открију 70 – 80% деце са развојним кашњењем.**

Због тога је на систему здравствене заштите велика одговорност, али и велика могућност да реагује благовремено и на одговарајући начин, уводећи новине за које постоје стручни и научни докази, као што је случај када је у питању стандардизовани Упитник „Узрасти и развој детета“.

Удружење педијатара Србије од 2012. године, заједно са партнерским институцијама и организацијама, а уз подршку Министарства здравља Републике Србије и Уницефа, спроводи пројекте посвећене јачању капацитета педијатријске службе у домовима здравља у Србији за подршку развоју деце у раном детињству. Упоредо се, у организацији Градског завода за јавно здравље у Београду, спроводе и пројекти унапређења капацитета поливалентне патронажне службе у истој области.

Учесници ових пројеката стекли су бројна знања и вештине, а поред осталих и у примени упитника за праћење стадијума развоја деце према узрасту, Ages & Stages Questionnaire, код нас скраћено назван „Узрасти и развој детета“ (УРД). У педијатријској пракси многих земаља, већ дуги низ година, УРД се успешно користи у виду комплета упитника за дефинисане временске интервале, од рођења до шесте године живота детета.

Једноставан за примену и оцењивање, са низом пратећих материјала намењених стручњацима и родитељима, а израђен ради укључивања родитеља у праћење и подстицај развоја детета, Упитник је погодан за  откривање деце са могућим  кашњењем у некој од пет испитиваних области развоја (комуникација, груба и фина моторичка активност, личност/друштвеност и решавање проблема), као и за процењивање потребе за допунском дијагностиком или раном интервенцијом и поновном проценом.

Захваљујући искуствима и позитивним оценама педијатара-учесника пројеката, ангажованих и у пилот примени овог Упитника, закључено је да постоји оправдана потреба за његовим увођењем у свакодневну педијатријску праксу и у нашој средини.

Зато се у 2018. години, уз подршку Mинистарства здравља и Фондације за отворено друштво и Уницефа, приступило стандардизацији Упитника, односно научној потврди његове применљивости у свакодневној пракси педијатара предшколских диспанзера домова здравља у Србији. Стандардизација је реализована у сарадњи Удружења педијатара Србије са Институтом за психологију Филозофског факултета у Београду, уз сталну консултацију аутора Упитника и према пропозицијама издавача - компаније Broоkes, а све према уговором дефинисаним међусобним правима и обавезама.

Сматрајући да су се стекли потребни, стручно оправдани услови, уз научну потврду примењивости, а сагласно опредељењу из *Националног програма за унапређење развоја у раном детињству*, Републичка стручна комисија за децу донела је одлуку да препоручи Министарству здравља Републике Србије да се стандардизовани Упитник „Узрасти и развој детета“ (УРД), као инструмент обавезног скрининга развојних кашњења деце, уведе у рутинску примену у свим домовима здравља у Србији.

Уз стандардизовани Упитник припремљено је и детаљно Стручно-методолошко упутство за његово коришћење, а Удружење педијатара Србије ће помоћи у обуци педијатара (или едукатора) за коришћење Упитника.

За Удружење педијатара Србије:

Проф др Радован Богдановић,

руководилац Пројекта